Adelheid Steinmann

Di Adelheid Steinmann (am 26. Abril 1866 als Adelheid Holtzmann in Heidlbersch uf di Welt kumme, am 20. Januar 1925 in Bonn gschdorwe) waar e daitsche Fraaerechtlerin und Bolidikarin. Man hot se di badisch Schwertgosch genennt. Wail se awer aach in de Kurpalz uf di Welt kumme is un ehr bäde Grossvädder aus Pälzer Familje kumme sind, war se aach ä Pälzer Perseenlischkaid.

 Läwe 
Ihr Vadder, de Heiner Holtzmann hot dem berihmte Albert Schweitzer die Theoloschie beigebrung – schpäter hot der Schweitzer noch Medizin un Filosofie schtudiert. Ihr Mudder wor de Dochter vum Schorsch Weber, der wor vun Bergzabre un hot ä Weltgeschchd geschriwwe. Die wor sellemols en ächte Bestsäller fer meer als verzich Johr, obwohl er se ganz anerscht als de Paul Münch ganz ernscht geschriwwe hot. Di Holtzmann sin vun Schbaija gewest.

Die zwä Brieder vun de Adelheid hän schtudiert un sin Professore worre, awer se hot net schtudiere derfe. Sellemols hot man ächt gemähnt des de Kopp mitem Gehern wächer werd, wenn Fraae schtudiere. Un man hot gemähnt des de Mädle vum Schtudiere ihr weiblich Figgur verliere. Es hot zwaar e poor Fraae gegewwe, di hän mit ä Sunnererlaabnis schtudiert, awwer norre unner de Uffsicht vun ern Ehemoo.

Di Adelheid hot dann ern Guschtav Steinmann gehoirat, seller wor aach Professor, awwer fer Geoloschie und Paläontoloschie. Se hawwen aach e Sohn gehabbt. Als der greeßer wor, hot se aagfange fers Schtudium vun de Fraae zu kämpfe. Mit de Schwertgosch war des nadierlich vum Erfolch gekreent, un im Semeschder 1899/1900 hän die erschde vier Fraae in Freiburch schtudiere derfe. 

Unn si hot er Schwertgosch net halde kenne, dann is si bolidisch gworre un hot fer des Wahlrecht vun de Fraae zu kämpfe aagfange. Aafangs wor si boi de Nationalliwwerale, wu aach de mäschde Pälzer gwählt hän. Awwer dann hot se 1918 ä ächene Pardei gegrindet. Des sin de Daischte Demograte (DDP) gewest. Chefin hot se als Fraa widder net werre derfe, si wor dann di zwäät hinner dem Fritz Naumann – schpäter wors de Pardei vum Guschtav Stresemann. Nadierlich wors widder vum Erfolch gekreent, un 1919 hän die Fraae erschdmols wähle derfe.

Uff en Mandaad im Roichsdach hot se verzichded; un dann wor si noch e poor Johr Schtaddrädin in Bonn.

 Schriwwde 
 Die höhere Mädchenbildung, Vorträge gehalten auf dem Kongreß zu Kassel. Leipzig/Berlin 1908. 
 Die Forderung politischer Neutralität im Frauenstimmrecht. In: Die Frau, Bd. 17 (1909/1910), S. 641–648. 	
 Frauenbewegung und Parteipolitik. In: Die Frau, Bd. 19 (1911/12), S. 481–486.
 Zwei Frauenurteile über Mann, Frau und Familie. In: Die Frau, Bd. 20 (1912/1913), S. 153–159. 	
 Wieder einmal das Oberlyceum und seine Freunde. In: Die Frau, Bd. 21 (1913/1914), S. 370–374. 	
 Die Frau in der Familie. In: Jahrbuch des Bundes Deutscher Frauenvereine. 1918, S. 31–49.

Sachgrubb:Pälzer Perseenlischkaide